Pas sulmit në Siri, cila është strategjia amerikane ?
Mesazhe kontradiktore nga zyrtarë mbi të ardhmen e presidentit Asad
Uashingtoni po kërkon të dijë më shumë lidhur me planin e administratës së presidentit Trump për të goditur bazën ajrore në Siri, nga ku u ndërmoron sulmet kimike. Siç njofton korrespondenti i Zërit të Amerikës, Michael Bowman, Ambasadorja amerikane në Kombet e Bashkuara tha gjatë një emisioni televiziv të dielën se qeveria amerikane nuk ka përjashtuar veprime të mëtejshme ushtarake ndaj forcave besnike të presidentit Bashar al-Assad, ndërsa zyrtarë të tjerë thonë se shkatërrimi i Shtetit Islamik është synimi kryesor. A po mendon Presidenti Trump të ndryshojë regjimin në Siri? Ambasadorja amerikane në OKB, Nikki Haley thotë se Presidenti Bashar al-Assad është pengesë për zgjidhjen politike të luftës civile në Siri. Por kryediplomati amerikan, Rex Tillerson, sugjeron se largimi i Assadit do të jetë i rrezikshëm. Ndërsa Shtetet e Bashkuara vepruan për të parandaluar masakrat e mëtejshëm ndaj civilëve në Siri, zoti Tillerson thotë se synimi kryesor i Amerikës nuk ka ndryshuar. Ish presidenti Obama gjithashtu u përpoq të mbante fokusin në çrrënjosjen e Shtetit Islamik. Kritikët në Kongres, si senatori republikan Marco Rubio, thonë se strategjia është e gabuar. Presidenti Trump nuk e përmendi Sirinë në fjalimin e tij javor, por ritheksoi synimin e tij për rivendosjen e influencës amerikane në arenën botërore. Nëse presidenti urdhëron veprime të tjera ushtarake në Siri, thirrjet për miratim nga Kongresi do të shtohen, thotë ligjvënësi demokrat Adam Schiff. Mes njoftimeve se aeroplanët luftarakë sirianë rifilluan fluturimet nga baza e sulmuar të premten me raketa Tomahok, presidenti amerikan postoi në Twitter duke thënë se pista nuk u godit pasi ajo “mund të rregullohet me shpejtësi dhe kosto të ulët”.